৩.৪ মাত্রার ভূমিকম্পে কেঁপে উঠল হরিয়ানা!

ওয়েব ডেস্ক : ভূমিকম্পে কেঁপে উঠল হরিয়ানা (Haryana)। শনিবার গভীর রাতে এই কম্পন অনুভূত হয় বলে খবর। এই ভূমিকম্পের (Earthquake) তীব্রতা ছিল ৩.৪। এই ভূমিকম্পের পড়েই আতঙ্কিত হয়ে পড়েন সেখানকার বাসিন্দারা। তাঁরা ভয়ে ঘর ছেড়ে খোলা রাস্তায় চলে আসেন বলে খবর। তবে এই কম্পনের কারণে কারোর মৃত্যু বা কোনও সম্পত্তি ক্ষতিগ্রস্ত হয়নি বলে জানা গিয়েছে।

ন্যাশনাল সেন্টার ফর সিসমোলজির তরফে জানানো হয়েছে, শনিবার গভীর রাত ১.৪৭ নাগাদ এই কম্পন অনুভূত হয়। হরিয়ানার সোনিপাত জেলার ১০ কিলোমিটার গভীরে এই ভূমিকম্প হয়। বিভিন্ন এলাকায় এই কম্পন অনুভূত হয় বলে খবর। এই ঘটনা নিয়ে একজন স্থানীয় বাসিন্দা বলেন, “ভূমিকম্প (Earthquake) অনুভব হওয়ার সঙ্গে সঙ্গে আমরা আমাদের ঘর থেকে বেরিয়ে আসি। চারদিকে আতঙ্ক ছড়িয়ে পড়ে।” যদিও কোনও অপ্রীতিকর ঘটনার খবর পাওয়া যায়নি। তবে জেলা প্রশাসন সতর্কতা বাড়ানো হয়েছে বলে জানা গিয়েছে।

আরও খবর : ‘রাজ্যে অশান্তি ছড়ালে কড়া পদক্ষেপ নেওয়া হবে’, বার্তা যোগীর

উল্লেখ্য, চলতি বছর এখনও পর্যন্ত মোট আটটি ভূমিকম্প (Earthquake) হয়েছে। ১ সেপ্টেম্বর গুরুগ্রামে ৬.২ মাত্রার ভূমিকম্প রেকর্ড করা হয়েছিল। যার কেন্দ্রস্থল ছিল হিন্দুকুশ অঞ্চল। ১০ আগস্ট ঝাজ্জরে ৩.১ মাত্রার ভূমিকম্প রেকর্ড করা হয়েছিল। ২২ জুলাই ফরিদাবাদে ৩.২ মাত্রার ভূমিকম্প হয়েছিল। ১৭ জুলাই ঝাজ্জরে ২.৫ মাত্রার আরেকটি ভূমিকম্প হয়েছিল। ১৬-১৭ জুলাই রাতে রোহতকে ৩.৬ মাত্রার ভূমিকম্প রেকর্ড করা হয়েছিল। ১১ জুলাই ফের ঝাজ্জরে ৩.৭ মাত্রার ভূমিকম্প রেকর্ড করা হয়েছিল এবং ১০ জুলাই মহেন্দ্রগড়ে ২.৮ মাত্রার ভূমিকম্প হয়েছিল। তার পরেই ২৭ সেপ্টেম্বর রাতে সোনিপাতে ৩.৪ মাত্রার ভূমিকম্প অনুভূত হয়েছে।

প্রশ্ন উঠছে বারবার কেন ভূমিকম্পে কেঁপে উঠছে হরিয়ানা?

বিশেষজ্ঞরা ব্যাখ্যা করেছেন, হরিয়ানা (Haryana) উত্তরাখণ্ডের দেরাদুন থেকে মহেন্দ্রগড় পর্যন্ত বিস্তৃত একটি সক্রিয় ফল্ট লাইনের উপর অবস্থিত। এই ফল্ট লাইনটি টেকটোনিক প্লেটের নড়াচড়ার ফলে উদ্ভূত হয়। যখন এই প্লেটগুলির মধ্যে সংঘর্ষ হয়, তখন ভূপৃষ্ঠের নীচে চাপ সৃষ্টি হয়। আর সেই চাপ নির্গত হওয়ার কারণে ভূমিকম্প হয়। আর এই কারণেই রাজ্যের অনেক জেলায় মাঝে মধ্যেই এই কম্পন অনুভূত হয়।