ডেঙ্গু ও চিকুনগুনিয়ায় আক্রান্ত যুজবেন্দ্র চাহাল!

ওয়েব ডেস্ক : হরিয়ানার হয়ে সৈয়দ মুস্তাক আলি ট্রফি (Syed Mushtaq Ali Trophy) খেললেও ফাইনাল ম্যাচে আর নামা হল না ভারতীয় স্পিনার যুজবেন্দ্র চাহালের (Yuzvendra Chahal)। বৃহস্পতিবার তিনি নিজেই জানিয়েছেন, ডেঙ্গু ও চিকুনগুনিয়ায় আক্রান্ত হয়েছেন তিনি। সেই কারণে ঝাড়খণ্ডের (Jharkhand) বিরুদ্ধে হরিয়ানার (Haryana) ফাইনাল ম্যাচে তিনি অংশ নিতে পারছেন না। তিনি ফাইনাল ম্যাচ শুরু হেওয়ার আগেই এটি জানান। অন্যদিকে, এদিন ফাইনালে হরিয়ানাকে ৬৯ রানে হারাল ঝাড়খণ্ড।

সমাজমাধ্যমে চাহাল (Yuzvendra Chahal) লিখেছেন, “সৈয়দ মুস্তাক আলি ট্রফি ফাইনালের জন্য আমার দল হরিয়ানাকে শুভেচ্ছা। আমি দলে থাকতে চেয়েছিলাম, কিন্তু দুর্ভাগ্যবশত ডেঙ্গু ও চিকুনগুনিয়ায় আক্রান্ত হয়েছি। এতে আমার স্বাস্থ্যের উপর বড় প্রভাব পড়েছে। চিকিৎসকরা এখন শুধু বিশ্রাম ও সুস্থ হওয়ার দিকেই মন দিতে বলেছেন। খুব শীঘ্রই পুরো শক্তি নিয়ে মাঠে ফিরে বল করতে পারব।”

আরও খবর : লখনউয়ে ম্যাচ বাতিল নিয়ে বড় সিদ্ধান্ত নিল বিসিসিআই!

প্রসঙ্গত, চলতি মরসুমে হরিয়ানার হয়ে প্রথম তিনটি ম্যাচ খেলেছিলেন চাহাল। সেই তিন ম্যাচে তিনি ৩টি উইকেট নেন। এরপর গ্রুপ পর্বের বাকি ম্যাচগুলি এবং সুপার লিগ পর্যায়ে আর মাঠে নামেননি তিনি। এমনকি ফাইনালও খেলতে পারলেন না।

অন্যদিকে, লিগ পর্বে ঝাড়খণ্ড (Jharkhand) টানা ৯টি ম্যাচ জিতে দুরন্ত ছন্দে ছিল। যদিও সুপার লিগের শেষ ম্যাচে অন্ধ্রপ্রদেশের বিরুদ্ধে হারতে হয় তাদের। হরিয়ানা এলিট গ্রুপ ‘সি’ থেকে দ্বিতীয় স্থান অধিকার করে যোগ্যতা অর্জন করে। গতবারের চ্যাম্পিয়ন মুম্বইকে টপকে গ্রুপের শীর্ষে উঠে প্রথমবার ফাইনালে পৌঁছয় হরিয়ানা।

এদিন সৈয়দ মুস্তাক আলি ট্রফির (Syed Mushtaq Ali Trophy) ফাইনালে ২০ ওভারে ২৬২ রান তুলে নেয় ঝাড়খণ্ড। কিন্তু হরিয়ানার ইনিংস থেমে যায় মাত্র ১৯৩ রানেই। ফলে ৬৯ রানে হারতে হল হরিয়ানাকে। যার কারণে প্রথমবারের মতো সৈয়দ মুস্তাক আলি ট্রফির শিরোপা জিতে নিল ঝাড়খণ্ড। এই ম্যাচে ঝাড়খণ্ডের হয়ে ১০১ রানের দারুন ইনিংস খেলেন ইশান কিশান। অন্যদিকে কুমার কুশাগ্রা ৮১ রানের ইনিংস খেলেন। ফলে স্কোর বোর্ডে এত রান উঠে গিয়েছিল যে, তা চেস করতে পারল না চাহালের দল।